คาดสัปดาห์หน้าบาทกรอบ 31.10 -31.50
ศูนย์กสิกรฯคาดเงินบาทสัปดาห์หน้าเคลื่อนไหวในกรอบ 31.10 -31.50 จับตา ตัวเลขส่งออก พ.ย. -วิกฤตหนี้ยูโรโซน
17 ธ.ค. 2554

ศูนย์กสิกรฯคาดเงินบาทสัปดาห์หน้าเคลื่อนไหวในกรอบ 31.10 -31.50 จับตา ตัวเลขส่งออก พ.ย. -วิกฤตหนี้ยูโรโซน 
ศูนย์วิจัยกสิกรไทยมองแนวโน้มเงินบาทในสัปดาห์ถัดไป (19-23 ธ.ค.) ว่าเงินบาทอาจเคลื่อนไหวในกรอบ 31.10-31.50 บาทต่อดอลลาร์ฯ โดยคงต้องจับตาข้อมูลการส่งออกเดือนพ.ย.ของไทย พัฒนาการของวิกฤตหนี้ยูโรโซน ตลอดจนการรายงานตัวเลขเศรษฐกิจสหรัฐฯ ที่สำคัญ ได้แก่ ดัชนีความเชื่อมั่นผู้บริโภค ดัชนีตลาดที่อยู่อาศัยเดือนธ.ค. ยอดขายบ้านใหม่-มือสอง ยอดสั่งซื้อสินค้าคงทน ข้อมูลการเริ่มสร้างบ้าน การขออนุญาตก่อสร้าง ดัชนีชี้นำเศรษฐกิจ รายได้ รายจ่ายส่วนบุคคล และดัชนีราคาการใช้จ่ายเพื่อการบริโภคส่วนบุคคลพื้นฐาน เดือนพ.ย. ข้อมูลจีดีพีประจำไตรมาส 3/2554 (ขั้นสุดท้าย) และจำนวนผู้ขอรับสวัสดิการว่างงานรายสัปดาห์
ในสัปดาห์ที่ผ่านมา เงินบาทร่วงลงใกล้ระดับ 31.40 บาทต่อดอลลาร์ฯ ก่อนฟื้นตัว ทั้งนี้ การอ่อนค่าของเงินบาทสอดคล้องกับทิศทางของสกุลเงินอื่นๆ ในเอเชีย ท่ามกลางแรงเทขายสินทรัพย์เสี่ยงของนักลงทุน หลังจากที่การแก้ไขวิกฤตหนี้สาธารณะของยุโรปยังขาดแนวทางที่ชัดเจนเพียงพอ ขณะที่ ธนาคารกลางสหรัฐฯ ยังคงเลี่ยงที่จะส่งสัญญาณมาตรการผ่อนคลายเชิงปริมาณรอบที่ 3 (QE 3) ในการประชุมรอบสุดท้ายของปี นอกจากนี้ การปรับโพสิชั่นในช่วงปลายปีของนักลงทุนยังกระตุ้นความต้องการเงินดอลลาร์ฯ ในตลาดด้วยเช่นกัน
ทั้งนี้ เมื่อในวันศุกร์ (16 ธ.ค.) เงินบาทอยู่ที่ระดับ 31.32 จาก 30.92 บาทต่อดอลลาร์ฯ ในวันศุกร์ก่อนหน้า (9 ธ.ค.)